Charles Augustin de Coulomb
Charles Augustin de Coulomb var en fransk ingeniørofficer og fysiker.
Under sin tyveårige militære løbebane ledede han bl.a. byggeriet af Fort Bourbon på Martinique, men fik også tid til at gennemføre omfattende teoretiske og eksperimentelle undersøgelser af magnetiske kompasser samt friktions- og torsionsfænomener.
Fra 1781 boede han i Paris som medlem af Académie des sciences og udførte her i perioden 1785-91 sine berømte arbejder med elektricitet og magnetisme, der førte til Coulombs lov. Han slog til lyd for, at en magnet måtte opfattes som bestående af polariserede molekyler, og udviklede en matematisk teori på dette grundlag.
Coulombs arbejder indvarslede en ny periode, hvor stadig flere områder af fysikken blev genstand for en kvantitativ matematisk beskrivelse.